paragraph_text: Klapa Sinj jedna je od najdugovječnijih klapa i općenito glazbenih sastava u Hrvatskoj. Osnovana je 1982. godine u Sinju te otada neprekidno djeluje. Njeguje izvornu dalmatinsku pjesmu, ali i radi obrade novijih pjesama dalmatinskog kraja. Tijekom svoga djelovanja gostovala je na tri kontinenta, u Europi (Češka, Francuska, Italija, Mađarska, Njemačka, Portugal, Slovenija, Španjolska, Švicarska, Austrija), Africi (JAR) i Sjevernoj Americi (SAD). Svojim dugogodišnjim djelovanjem izdigla se do toga da je postala treća znamenitost grada Sinja, iza Gospe Sinjske i Sinjske Alke.